นักท่องเที่ยวแห่ชมทุ่งดอกบัวตองวันเดียวครึ่งแสน ล้นดอยแม่อูคอ จังหวัดแม่ฮ่องสอนขอความร่วมมือเน้นมาตรการป้องกันโควิด-19
ว่าที่ร้อยตรี ภาณุวัฒน์ ขัดนาค ผู้อำนวยการสำนักงาน ททท. สำนักงานแม่ฮ่องสอน เปิดเผยว่า เสาร์อาทิตย์ที่ผ่านมาลงพื้นที่ พร้อมกับนายภาณุเดช ไชยสกูล ประธานสภาอุตสาหกรรมการท่องเที่ยวจังหวัดแม่ฮ่องสอน และนายกสมาคมธุรกิจท่องเที่ยวจังหวัดแม่ฮ่องสอน ติดตามสถานการณ์การท่องเที่ยว พร้อมรับฟังปัญหาข้อเสนอแนะ เพื่อเป็นแนวทางปรับปรุงการดำเนินงานส่งเสริมและพัฒนาการท่องเที่ยวในครั้งต่อไป จากการติดตามสถานการณ์กับทางวนอุทยานฯ พบว่าตั้งแต่เปิดเทศกาลท่องเที่ยวทุ่งดอกบัวตอง ก็มีนักท่องเที่ยวให้ความสนใจเดินทางเข้ามาท่องเที่ยวเพิ่มมากขึ้น โดยเฉพาะวันเสาร์ที่ 20 พฤศจิกายน 2564 เพียงวันเดียวก็มีนักท่องเที่ยวเดินทางเข้ามาชมทุ่งดอกบัวตองตั้งแต่ช่วงเช้าจนถึงช่วงพระอาทิตย์ตกลับขอบฟ้า ประมาณ 50,000 คน  สามารถสร้างรายได้ให้แก่ชุมชนและผู้ประกอบการในพื้นที่หลายล้านบาทด้านนายภาณุเดช ไชยสกูล ประธานสภาอุตสาหกรรมการท่องเที่ยวจังหวัดแม่ฮ่องสอน  และนายกสมาคมธุรกิจท่องเที่ยวจังหวัดแม่ฮ่องสอน กล่าวว่า การเปิดเทศกาลชมทุ่งดอกบัวตองในปีนี้ได้รับความสนใจจากนักท่องเที่ยวจำนวนมากและมีนักท่องเที่ยวเดินทางมาท่องเที่ยวเกินความคาดหมาย ซึ่งเกิดการเดินทางท่องเที่ยวเชื่อมโยงไปสู่แหล่งท่องเที่ยวอื่นๆ อีก อาทิ หมู่บ้านรักไทย บ้านจ่าโบ่ จุดชมวิวจิกจ้อง เป็นต้น จากการติดตามยอดจำหน่ายเฉพาะบูธจำหน่ายสินค้า OTOP ของจังหวัด ซึ่งดำเนินการโดยสำนักงานพัฒนาชุมชนจังหวัดแม่ฮ่องสอน พบว่า ตั้งแต่เปิดเทศกาลชมทุ่งดอกบัวตองก็มียอดจำหน่ายไปแล้วไม่ต่ำกว่า 1 ล้านบาท ซึ่งยังไม่รวมการใช้จ่ายของนักท่องเที่ยวที่ซื้อสินค้าและใช้บริการของผู้ประกอบการและชุมชนต่างๆ นายมาโนช กิ่งเมือง หัวหน้าวนอุทยานทุ่งบัวตอง กล่าวว่า ปีนี้ทุ่งดอกบัวตองได้เบ่งบานเป็นไปตามที่วางแผนไว้และได้ทยอยบานต้อนรับนักท่องเที่ยว ซึ่งปัจจุบันดอกบัวตองถือว่าบานอยู่ในระดับ 70-80 % และจะทยอยบานต้อนรับนักท่องเที่ยวได้ถึงช่วงปลายเดือนธันวาคม 2564 อย่างไรก็ตาม ในพื้นที่ช่วงนี้เริ่มมีอากาศหนาวเย็นในช่วงกลางคืนและตอนเช้า อุณหภูมิเมื่อช่วงเย็นที่ผ่านมาเวลาประมาณ 18.00 น. ก็มีอุณหภูมิอยู่ที่ 18-19 องศาเซลเซียส โดยทางวนอุทยานได้เพิ่มเวรยามดูแลความปลอดภัยนักท่องเที่ยว รวมทั้งให้บริการอำนวยความสะดวกแก่นักท่องเที่ยว รวมถึงได้จัดห้องละหมาดให้บริการแก่นักท่องเที่ยวชาวมุสลิมที่นับถือศาสนาอิสลาม ได้มีพื้นที่ละหมาด ได้อย่างเป็นสัดส่วน นายศิริวัฒน์ บุปผาเจริญ รองผู้ว่าราชการจังหวัดแม่ฮ่องสอน รักษาราชการแทนผู้ว่าราชการจังหวัดแม่ฮ่องสอน ได้แสดงความห่วงใยและเน้นย้ำหน่วยงานและผู้เกี่ยวข้องให้ตระหนักและดำเนินการบริหารจัดการภายใต้มาตรการเฝ้าระวังและป้องกันการแพร่ระบาดของโรคติดเชื้อไวรัสโคโรนา 2019 อย่างเคร่งครัด และขอความร่วมมือนักท่องเที่ยวให้ปฏิบัติตามมาตรการ DMHTT รวมทั้งช่วยกันรักษาความสะอาดของพื้นที่สำหรับนักท่องเที่ยวที่สนใจ สามารถเดินทางไปชมทุ่งดอกบัวตองได้จนถึงปลายเดือนธันวาคม 2564 โดยควรติดต่อจองที่พัก หรือสำรองห้องพักไว้ล่วงหน้า สามารถสอบถามข้อมูลเพิ่มเติมได้ที่ ททท. สำนักงานแม่ฮ่องสอน โทร. 0 5361 2982-3 ในวันและเวลาราชการ หรือติดตามได้ทาง Facebook : TAT Maehongson